S-18/2011

Mál þetta, sem var dómtekið í dag, höfðaði sýslumaðurinn á Akureyri hér fyrir dómi með ákæru á hendur X, og Z;

„fyrir eftirtalin brot framin á Akureyri árið 2010:

A. (fíkniefnalagabrot)

Gegn ákærða X, fyrir að hafa þriðjudaginn 5. október, verið með í sínum vörslum á heimili sínu að […] 0,95 grömm af maríhúana og 2,90 grömm af tóbaksblönduðu kannabisefni og gegn ákærða [Z], fyrir að hafa sama dag og á sama stað verið með í vörslum sínum 2,82 grömm af amfetamíni 11,91 gramm af hassi og 13,40 grömm af maríhúana og fyrir að hafa í um tvo mánuði fyrir afskipti lögreglunnar, selt um 50 grömm af maríhúana til óþekktra aðila á Akureyri og að hafa ætlað að selja það maríhúana, sem lögreglan lagði hald á í íbúð hans.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

B. (Áfengislagabrot.)

gegn ákærða [Z], fyrir að hafa á hálfu ári fyrir 5. október, þegar lögreglan stöðvaði starfsemi hans, útbúið á heimili sínu um 90 lítra af landa, með 40% áfengisstyrkleika, auk þess sem hann var með í framleiðslu 91 lítra af gambra þegar lögreglan gerð húsleit hjá honum.

Telst þetta varða við a lið 2. mgr. 4. gr., sbr. 2. mgr. 6. gr. og 1. mgr. 27. gr. áfengislaga nr. 75, 1998.

Þess er krafist að ákærðu verði dæmdir til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrám nr. 19.054 & 19.056, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001 og ákærði [Z] til að sæta upptöku samkvæmt 1. mgr. 28. gr. áfengislaga á haldlögðum gambra og haldlögðum bruggtækjum.“

Ákærði X sótti ekki þing, þrátt fyrir að hafa verið birt fyrirkall. Þar var þess getið að málið kynni að verða dæmt að honum fjarstöddum, sbr. 1. mgr. 155. gr. laga nr. 88/2008. Er því heimilt samkvæmt 1. mgr. 161. gr. sömu laga að leggja dóm á málið að ákærða fjarverandi, enda varðar meint brot ekki þyngri viðurlögum en þar er áskilið í a-lið og framlögð gögn verða talin nægjanleg til sakfellingar. Verður ákærði sakfelldur fyrir þá háttsemi sem honum er gefin að sök í ákæru og þar er rétt heimfærð til laga.

Við þingfestingu játaði ákærði Z efni ákæru rétt, að öðru leyti en því að hann kvaðst ekki hafa selt 50 grömm af maríhúana, heldur hefði hann í upphafi átt 50 grömm af því efni, selt sumt, notað sumt sjálfur og átt eftir 13,40 grömm, sbr. ákæru. Sækjandi kvaðst þá leiðrétta ákæru á þann veg að ákærða væri gefið að sök að hafa selt um 40 grömm af maríhúana. Ákærði kvaðst játa sök að ákæru svo breyttri. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst, með framangreindri breytingu, og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Sakaferill ákærða X hefur ekki áhrif á refsingu hans fyrir framangreint brot. Ákveðst hún 46.000 krónur í sekt til ríkissjóðs, sem skal greiðast innan fjögurra vikna frá uppsögu þessa dóms að telja, en ákærði sæta fangelsi í fjóra daga ella.

Sakaferill ákærða Z, að því er hér skiptir máli, er á þann veg að hann var dæmdur 28. nóvember 2007 í 60 daga fangelsi, skilorðsbundið í þrjú ár, fyrir brot gegn 1. mgr. 218. gr. almennra hegningarlaga. Árið 2010 var hann tvívegis dæmdur til að greiða sekt og sviptur ökurétti fyrir umferðarlagabrot, en í báðum tilvikum var skilorðsdómurinn látinn haldast. Síðari dómurinn var kveðinn upp 18. nóvember og ber því að tiltaka refsingu ákærða nú sem hegningarauka, sbr. 78. gr. almennra hegningarlaga, við 160.000 króna sekt sem ákærði var þá dæmdur til að greiða, en að öðru leyti ber að gæta reglna 77. gr. sömu laga.

Ákærði Z hefur rofið skilorð dómsins frá 28. nóvember 2007. Ber nú að taka hann upp og dæma í einu lagi með þessu máli, sbr. 60. gr. almennra hegningarlaga með áorðnum breytingum samkvæmt lögum nr. 22/1955 og 24/1999.

Ákærði sagði sjálfur til þess að hann hefði framleitt 90 lítra af svonefndum landa sem greindur er í ákæru og einnig sagði hann sjálfur til sölu sinnar á maríhúana. Er ákæra hvað þessi atriði varðar eingöngu byggð á frásögn hans sjálfs. Við ákvörðun refsingar verður því litið til ákvæðis 1. mgr. 74. gr. almennra hegningarlaga, sbr. 9. tl. þess.

Refsing ákærða ákveðst eftir þessu fangelsi í 90 daga, sem fært þykir að skilorðsbinda eins og greinir í dómsorði. Með heimild í 2. mgr. 49. gr. almennra hegningarlaga, sbr. 4. gr. laga nr. 101/1076, verður ákærði einnig dæmdur til að greiða 300.000 krónur í sekt til ríkissjóðs. Við ákvörðun hennar er gætt reglu 2. mgr. 27. gr. áfengislaga nr. 75/1998, en beitt fyrrnefndri lækkunarheimild í 9. tl. 1. mgr. 74. gr. almennra hegningarlaga. Sektin skal greiðast innan fjögurra vikna frá birtingu þessa dóms, en ákærði ella sæta fangelsi í 20 daga.

Gera ber efni og áhöld upptæk eins og krafist er í ákæru og nánar er rakið í dómsorði.

Dæma ber ákærða Z til að greiða þóknun skipaðs verjanda síns, Ó-kk-ef R-kk-ef Ó-kk-ef hdl., sem ákveðst eins og greinir í dómsorði, virðisaukaskattur þar meðtalinn.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði X greiði 46.000 krónur í sekt til ríkissjóðs innan fjögurra vikna frá uppsögu þessa dóms að telja, en sæti ella fangelsi í fjóra daga.

Ákærði Z sæti fangelsi í 90 daga og greiði 300.000 krónur í sekt til ríkissjóðs. Fresta ber fullnustu fangelsisrefsingarinnar og skal hún falla niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955. Fangelsi í 20 daga komi í stað sektarinnar, verði hún ekki greidd innan fjögurra vikna frá birtingu dómsins.

Ákærði Z greiði þóknun skipaðs verjanda síns, Ó-kk-ef R-kk-ef Ó-kk-ef hdl. 62.750 krónur.

Gerð eru upptæk haldlögð bruggtæki og gambri, 11,91 gramm af hassi, 2,82 grömm af amfetamíni, 2,9 grömm af tóbaksblönduðu hassi og 14,35 grömm af maríhúana, með nr. 19.054 og 19.056 í efnaskrá lögreglu.